Foto: Ilustracija

IZASLANSTVO švedske državne agencije za trgovinu oružjem FXM predalo je danas ponudu hrvatskoj vladi za švedske borbene zrakoplove tipa Gripen kojima bi se zamijenili borbeni zrakoplovi Hrvatskoga ratnog zrakoplovstva MiG 21, koji su u uporabi još od Domovinskog rata.



"Švedska vlada predala je ponudu za prodaju osam Gripen zrakoplova, a u ponudi su i tehnička potpora, trenažni plan za pilote i prateće osoblje te odgovarajuće mogućnosti financiranja", rekao je na konferenciji za novinare direktor FXM programa za Hrvatsku Jerry Lindbergh.



Prihvati li hrvatska vlada švedsku ponudu, prvi bi hrvatski Gripeni mogli poletjeti u siječnju 2014., točnije godinu dana nakon potpisa ugovora. Ponuda za prodaju zrakoplova i ulaganje u hrvatsko gospodarstvo vrijedi do siječnja iduće godine.